Author: MŽP
Last saved by: spano

Predkladacia správa  

Zákon č. 184/2002 Z. z.  o vodách (vodný zákon) vytvoril základ právnej úpravy pre nakladanie s vodami. Zákon ochraňuje kvalitu povrchových a podzemných vôd, vrátane vodných ekosystémov a od vôd priamo závislých krajinných ekosystémov, ustanovuje povinnosť každému, kto vypúšťa odpadové alebo zvláštne vody do povrchových vôd alebo podzemných vôd,  aby sa kvalita povrchových alebo podzemných vôd neohrozila alebo nezhoršila. 

Do zákona o vodách a predovšetkým do jeho vykonávacieho  predpisu nariadenia vlády č. 491/2002 Z. z., boli v súlade s  Národným programom pre prijatie acquis communautaire transponované smernice, ktoré sa týkajú znečistenia spôsobeného nebezpečnými látkami vypúšťanými do vodného prostredia. Túto problematiku upravujú smernice Rady 76/464/EHS o znečistení spôsobenom určitými nebezpečnými látkami vypúšťanými do vodného prostredia a nadväzujúce dcérske smernice, ktoré sa týkajú konkrétnych látok vypúšťaných z niektorých priemyselných výrob, ako aj smernica Rady 86/280/EHS o hraničných hodnotách a kvalitatívnych cieľoch pre vypúšťanie niektorých nebezpečných látok uvedených v zozname I prílohy k smernici 76/464/EHS. Európsky parlament a Rada  svojim rozhodnutím č. 2455/2001/ES  schválili zoznam prioritných látok  v oblasti vodnej politiky, ktorý tvorí prílohu č. 10 k smernici 2000/60/ES, ktorá ustanovuje rámec pre aktivity v oblasti vodnej politiky.

Záväzok vypracovať Program znižovania znečistenia vôd škodlivými látkami a obzvlášť  škodlivými  látkami  vyplýva  z  ustanovení  § 36  a § 55 ods. 1  písm. k   zákona č. 184/2002 Z. z. o vodách. Ministerstvo životného prostredia SR v zmysle citovaných ustanovení má program vypracovať do 31. decembra 2003 a aktualizovať ho každých šesť rokov.  Program schvaľuje vláda SR. Záväzok  vypracovať Program znižovania znečistenia vôd škodlivými a obzvlášť škodlivými látkami bol prijatý Slovenskou republikou aj v rámci vyjednávania o pristúpení k EÚ.

V Slovenskej republike prebehli v rokoch 2000 a 2001 prieskumné práce, ktoré boli zamerané na inventarizáciu prioritných látok používaných alebo vyrábaných v SR. V ďalšej etape   bola využitá dotazníková metóda, pri ktorej sa získali informácie o nebezpečných chemických látkach používaných, vyrábaných alebo skladovaných priamo vo vybraných priemyselných zdrojoch znečistenia. Následná identifikácia týchto látok, kvalitatívna aj kvantitatívna, bola vykonaná  v roku 2002 vo vypúšťaných odpadových vodách, povrchových vodách a v sedimentoch. V prípade vybraných zdrojov znečistenia, kde sa predpokladalo vypúšťanie chemických látok s negatívnym účinkom na recipient z hľadiska environmentálneho rizika pre vodné organizmy, boli vykonané aj ekotoxikologické analýzy. Na základe  údajov o používaní a výrobe jednotlivých látok,  ich identifikácie ako aj  dostupných informácií z príslušných organizácií, bola navrhnutá metodika výberu pre zaradenie týchto látok  do Národného zoznamu nebezpečných látok relevantných pre SR. Na základe metodiky sa nebezpečné látky zaraďujú do skupiny „relevantné“, „potenciálne relevantné„ a „nerelevantné“. Zoznam relevantných nebezpečných látok pre vodné prostredie, pripravený na základe metodiky výberu pre zaradenie do Národného zoznamu, zahrňuje 61 látok, zoznam potenciálne nebezpečných látok  pre vodné prostredie zahrňuje 69 látok a  zoznam potenciálne nebezpečných látok nerelevantných pre vodné prostredie zahrňuje  106 látok.

K jednotlivým zoznamom nebezpečných látok boli identifikované spoločnosti a firmy, ktoré s týmito látkami nakladajú.
 Medzi najvýznamnejšie opatrenia, ktoré je potrebné uskutočniť v súvislosti s realizáciou programov znižovania znečistenia vypúšťaného do vôd patria nasledovné :
           V zmysle platnej legislatívy do dátumu vstupu SR do EÚ je potrebné zaistiť, aby všetky odpadové vody s obsahom obzvlášť škodlivých látok, ktoré majú určené emisné limity (nariadenie vlády SR č. 491/2002 Z. z.), aby tieto spĺňali a boli vypúšťané do povrchových vôd a verejnej kanalizácie na základe povolenia orgánu štátnej vodnej správy. 
           Povolenia na vypúšťanie odpadových vôd s obsahom ostatných  obzvlášť škodlivých látok, ktoré sú relevantné pre SR musia byť vydané do termínu 31. decembra 2006.
           Orgány štátnej miestnej správy na základe miestneho šetrenia uložia používateľovi nebezpečných látok opatrenia potrebné na dosiahnutie súladu zaobchádzania s nebezpečnými látkami so zákonom v lehote primeranej druhu používaných nebezpečných látok s ohľadom na ich škodlivosť pre vodné prostredie, zdravie ľudí, miestne podmienky a náročnosť vykonania opatrení, najdlhšie však do 31. decembra 2009.
            Do prvého polroka 2005 bude vypracovaný individuálny program znižovania znečistenia pre každú obzvlášť škodlivú látku relevantnú pre SR podľa usmernenia EÚ k implementácii smernice 76/464/EHS .
            Súčasne s týmto procesom bude prebiehať prehodnocovanie obzvlášť škodlivých látok, potenciálne relevantných pre SR na základe monitoringu a prieskumných prác, v rámci projektu Twinning  SR 02/IB/EN-01.

Doložka finančných, ekonomických, environmentálnych vplyvov a vplyvov na zamestnanosť

	Prijatie Programu znižovania znečistenia vôd škodlivými a obzvlášť škodlivými látkami nemá dopad na verejné financie.
	Realizácia Programu znižovania znečistenia vôd škodlivými a obzvlášť škodlivými látkami umožní dosiahnutie zvýšenia kvality života obyvateľstva a rozvoj podnikateľských aktivít v oblasti ochrany životného prostredia a bude mať pozitívny vplyv na rast zamestnanosti.